《万历甲辰秋东林书院落成步杨龟山先生此日不再得诗韵》
明代·顾允成

此日今还得，朝辉耀扶桑。厥初赤子心，悬象并穹苍。

无端过浮云，暂掩本灵光。努力事拂拭，依然露元阳。

理欲判危微，规矩成员方。尘埃去弗来，真气泄针芒。

日新又日新，其何用不臧。性非犹杞柳，仁义宁贼戕。

无为彼教惑，吾道掷秕糠。大哉羲孔易，洗心密退藏。

不效浅薄子，争斗群卉芳。天地人鼎立，至大而至刚。

欲仁斯仁至，安所置彷徨。南方文学古，东林岁月长。

继往开来兹，平步履康庄。念我踰五十，惭愧闇然章。

从前所萦萦，不脱名利场。何当一奋跃，藩决失羸羊。

日知其所无，月能幸无忘。果能此道矣，虽柔而必强。

浩渺重溟波，一苇自堪航。流光不相贷，迅速转无常。

朝闻夕死可，仁者寿不亡。若不及时敏，老至空悲伤。

中行未易几，必也狷与狂。

作者简介：（1554—1607）明常州府无锡人，字季时，号泾凡。顾宪成弟。性耿介，厉名节。万历十四年赴殿试，对策中语侵郑妃，置末第。房寰疏诋海瑞，允成不胜愤，偕同年生抗疏劾之，忤旨坐废。久之，以荐诏许以教授用，历官礼部主事。时三王并封，偕同官合疏谏，不报。后以疏劾阁臣张位，谪光州判官，乞假归，与宪成讲学东林，不复出。有《小辨斋偶存》。